લતાજી અને સચિનદાના અબોલા જેના કારણે અને જ્યારે થયા હોય તે ખરું, પણ બન્નેને પાછા ‘બોલતા કરવા’નો જશ તો દાદાના એટલા જ ક્રિએટિવ પુત્ર આર. ડી. બર્મનને જ જાય છે. રાહૂલબાબાને સ્વતંત્ર સંગીતકાર તરીકે ‘રાઝ’ નામની ફિલ્મ માટે મહાન સર્જક ગુરૂદત્તે કામ આપ્યું હતું. પરંતુ, ‘ગુરૂ’ની કેટલીક ફિલ્મોની માફક એ પણ બંધ કરી દેવાઇ હતી. એ પિક્ચર માટે એક ધૂન પંચમદાએ તૈયાર કરી રાખી હતી. એટલે જ્યારે મહેમૂદે પોતાની ઘરની ફિલ્મ ‘છોટે નવાબ’ માટે ‘આર.ડી.’ને સાઇન કર્યા, ત્યારે પેલી ‘રાઝ’ની તૈયાર તર્જ પર પપ્પાના પ્રિય કવિ શૈલેન્દ્ર પાસે ગીત લખાવ્યું. (શૈલેન્દ્ર સાથે પણ દાદા બર્મનને થોડો સમય અબોલા થયા હતા અને ત્યારે ગુલઝારને “મોરા ગોરા અંગ લઈ લે, મોહે શ્યામ રંગ દઈ દે...” લખવા માટે ‘બંદિની’માં તક મળી હતી, એ તો સૌને યાદ જ હશેને?) બર્મનદાદાએ ’૫૭થી ’૬૧-૬૨ સુધી લતા મંગેશકર સાથે કામ ન કર્યું અને એ પિરિયડ દરમિયાન આશા ભોંસલે અને ગીતાદત્ત પાસે ગીતો ગવડાવ્યાં.